বয়ঃসন্ধিকালের পরই একমাত্র ছেলের শরীরে দেখা গিয়েছিল নারীর অভিব্যক্তি। যা অনতিবিলম্বেই হয়ে উঠেছিল পড়শিদের আলোচনার ‘খোরাক’। ছেলের এমন হঠাৎ পরিবর্তন মেনে নেওয়া নিয়ে বাবা-মায়ের মধ্যেও সংঘাত শুরু হয়েছিল। যার পরিণতিতে ওই নাবালককে চলে যেতে হচ্ছে বেসরকারি হোমে। অভিভাবকদের সে সাফ জানিয়ে দিয়েছে, ‘নারী হতে চাই।’
ছেলেটির বাড়ি উত্তর ২৪ পরগনার হাবরায়। এ বছর উচ্চমাধ্যমিক পরীক্ষা দিয়েছে সে। ছাত্রটি লেখাপড়ায় খুব ভাল না-হলেও একেবারে খারাপ নয়। একমাত্র ছেলে হওয়ায় তার থেকে বাবা-মায়ের প্রত্যাশাও গগনচুম্বী। ছেলে বয়ঃসন্ধিকালে পড়তেই পরিবারের স্বাভাবিক জীবনযাত্রায় ছন্দপতন হয়। 
ধীরে ধীরে ছেলেটির শরীরে নারী অভিব্যক্তি ফুটে উঠতে দেখে বাবার ধারণা হয়েছিল, ইচ্ছা করেই এমনটা করছে তাঁর পুত্র। পরে ঠিক হয়ে যাবে। মায়ের ধারণা অবশ্য ছিল ভিন্ন। তিনি চেয়েছিলেন, ছেলের কাউন্সেলিং হোক। 
বছর দেড়েক আগে ওই দম্পতি তাঁদের ছেলেকে নিয়ে হাজির হন ট্রান্সজেন্ডার ডেভেলপমেন্ট বোর্ডের ভাইস চেয়ারপার্সন মানবী বন্দ্যোপাধ্যায়ের কাছে। মানবীর কথায়, ‘‘আমার কাছেই ছেলেকে রাখতে চেয়েছিলেন ওই দম্পতি। কিন্তু আমার পক্ষে তা সম্ভব ছিল না। আমি তাঁদের কাউন্সেলিংয়ের পরামর্শ দিই। ছেলেকে নিয়ে ওই দম্পতির মধ্যে অশান্তি চলছিল।’’ ছাত্রের বাবা ছেলেকে নিজের কাছে রাখতে চেয়েছিলেন। কিন্তু তার মা চান, হোমে উপযুক্ত পরিবেশে নিজের মতো করে বেড়ে উঠুক ছেলে। মানবীর কথায়, ‘‘এই নিয়ে দু’জনের মধ্যে বিবাদ চলত অনবরত। যার প্রভাব পড়ে ছাত্রের মনে।’’ শেষপর্যন্ত মানবীর পরামর্শ মেনে তাঁরা ছেলেকে বেসরকারি হোমে রাখতে রাজি হয়েছেন। 
সমাজকর্মী কাঞ্চন গাবার তত্ত্বাবধানে চলা পুরুলিয়ার একটি হোমেই রাখা হবে ওই ছাত্রকে। কাঞ্চন বলেন, ‘‘ছেলেটি পরিষ্কার জানিয়ে দিয়েছে যে, ও নারী হতে চায়। ওদের পারিবারিক সমস্যা এমন জায়গায় পৌঁছেছিল যে, বাবা আত্মহত্যার হুমকি পর্যন্ত দিয়েছিলেন।’’ তাঁর কথায়, ‘‘ছেলেটির পরিবর্তন প্রথমে তার বাবা-মা মেনে নিতে পারেননি। পরে মা মেনে নিলেও, বাবা পারেননি। ওই দম্পতির মধ্যে বনিবনারও সমস্যা ছিল। আমরা ওর বাবার কাউন্সেলিং করেছি। তাঁকে বোঝানোর চেষ্টা করেছি, ছেলে হোক বা মেয়ে, সন্তানকে পড়াশোনা করাতে হবে।’’ 
 
কাঞ্চন জানিয়েছেন, সম্প্রতি ওই ছাত্রকে তাঁর সংস্থায় ভর্তি করিয়েছেন ওই দম্পতি। উচ্চমাধ্যমিক পরীক্ষার ফলপ্রকাশের পর তাকে পুরুলিয়া নিয়ে যাওয়া হবে।